Kjelsås Fotball

Kjelsås Fotball (stiftet 16. mars 1913) er fotballavdelingen til Kjelsås Idrettslag i Oslo. Klubben er lokalisert i bydel Nordre Aker.

Tabellen

Oppsummering
Kjelsås' A-lag for menn spiller i 2. divisjon, avdeling 2 (2022), og har spilt i 2. divisjon siden nedrykket fra 1. divisjon i 2001.  

Kjelsås har spilt seks sesonger på landets nest øverste nivå (1949-51 og 1998-2001). Etter at Kjelsås rykket opp til daværende 3. divisjon høsten 1980 har klubben siden hatt tilhold i landets tre øverste divisjoner, det vil si at 2022-sesongen er Kjelsås 42. sesong på rad i toppfotballen.  
Det er kun Vålerenga av Oslo-klubber som kan vise til det samme, og kun 18 klubber i Norge som har vært lengre i de tre øverste divisjoner (Brann, FFK, Viking, VIF, Odd, Hødd, Rosenborg, AaFK, Start, Hamkam, Molde, LSK, Bryne, Bodø/Glimt, Sogndal, Strømsgodset, Tromsø og Kongsvinger). 

Etter å ha luktet på opprykk til nest øverste divisjon flere ganger, lyktes det for Kjelsås høsten 1997 da de vant sin 2. divisjonsavdeling og slo Vidar på bortemål i play-off. I 1998, etter å ha ligget i toppen av 1. divisjon gjennom hele sesongen, ville Kjelsås med seier borte mot nedrykksklare Ullern i siste seriekamp være klare for Eliteserien. Istedet ble det 0-1 tap og Kjelsås måtte ut i kvalifiseringskamper mot Kongsvinger. Etter uavgjort 2-2 borte, tapte Kjelsås hele 0-5 hjemme. 

På denne tiden var klubben kjent for å benytte seg kraftig av fotballfilosofien til Egil «Drillo» Olsen. Kjelsås hadde inntil 2007-sesongen Stig Mathisen som trener, Stig trente Lyn sammen med Drillo i 1987-88.  Han ga seg da den gangen etter 14 års tro tjeneste som trener på rad (1993-2006). Stig Mathisen ble i 1998 kåret til årets trener i Norge av Trenerforeningen (han ble etterfulgt av Eggen og Høgmo de neste årene).

Beste ligaplassering er den nevnte 3.plassen i 1.divisjon i 1998. To ganger har Kjelsås nådd 4.runde i cupen - i 1987 (tap mot Bodø/Glimt 3-5 på Aspmyra) og i 1999 (tap mot Molde 2-3 på Grefsen Stadion).

Kjelsås har de siste årene hatt profiler som Julian Møller, Simen Stamsø Møller, Tom Nordheim, Endré Olav Osnes, Karim Aoudia, Kim André Hunstad, Martin Sandell, Babs Akinyemi, Viggo Anthonsen (lagt opp), Kristian Fagervik (lagt opp), Alexander Rein (lagt opp), Martin Hansen (lagt opp), Dag Halvorsen (lagt opp), Peter Sørensen (lagt opp), Rune Jarl (lagt opp), Steinar Brun (lagt opp) og Johan Golden (programleder og komiker). Kjelsås spiller sine hjemmekamper på Grefsen stadion i Oslo, og hadde i 2007 Jan Aksel Opsahl Odden som trener. I 2008 var Stig Mathisen tilbake som hovedtrener. 
Før 2010-sesongen tok Jan Aksel Opsahl Odden igjen over treneransvaret for Kjelsås, denne gang i tospann med Mathisen. Da Mathisen gikk til nabo Skeid i 2010, hadde han 19 sesonger som A-lagstrener bak seg i Kjelsås (1983-84, 1993-2006, 2008-2010) og blitt en legende på Oslos tak og i Oslo-fotballen generelt. 

Før sesongen 2012 tok assistenttrener Eivind Kampen over hovedansvaret for A-laget, og fikk med seg tidligere storhet Peter Sørensen som assistenttrener.

Klubben har intet offisielt mål, men på sikt er det forventninger om opprykk til 1. divisjon. Daglig leder i Kjelsås Fotball var i mange år Dag Halvorsen, som også inntil 2007-sesongen var spiss på 2.-divisjonslaget og har flest A-kamper i klubbens historie, en mer enn Rune Jarl. Dags yngste sønn Victor (18) er nå etablert på Kjelsås A-lag, mens Runes sønn Sebastian har gått videre i karrieren og spiller nå i Kristiansund i Eliteserien. Mot slutten av 2021 ga Dag seg som daglig leder og overlot posten til Morten Fuglum.  

11. mai 2011 opplevde bydelsklubben et av sine største øyeblikk da de slo eliteserielaget Vålerenga 2-1 i 2. runde av cupen etter scoringer av Martin Sandell og Jimi Akinyemi. Kjelsås var dermed sikret å være beste Oslo-lag i Norgesmesterskapet denne sesongen, ettersom de andre hovedstadslagene røk ut i 2. runde. I 3. runde ble Kjelsås slått ut av et annet eliteserielag, Sarpsborg 08. Kjelsås slo også ut Vålerengen i cupen i 2.runde i 1987 (2-0 borte).

Kjelsås blir ofte omtalt som klubben på "Oslos tak", der den hører til på Kjelsås øverst mot Nordmarka/Lillomarka i platået over hovedstaden. Fotballgruppa er den største gruppa idrettslaget og har spillere fra 5-årsalderen til Old Boys/Girls. I 2022 har klubben 57 lag påmeldt i seriespill i Oslo Fotballkrets, derav 38 guttelag og 19 jentelag. Av disse hører 39 lag til i barnefotballen (opp til 12 år). Det eldste jentelaget i 2022 foruten Old Girls er derimot J14. På herresiden har Kjelsås Fotball tre seniorlag i 2022 - i 2.divisjon, 3.divisjon og 5.divisjon.

Plassering i seriesystemet

Plassering i seriesystemet :

1949/50-1950/51: 1.divisjon (serienivå II)

1951/52-1952/53: 1.divisjon (serienivå III)

1953/54-1958/59: (serienivå IV eller lavere)

1959/60-1960/61: 3.divisjon (serienivå III)

1960/61-1961/62: (serienivå IV eller lavere)

1963-1964: 5.divisjon (serienivå V)

1965: 4.divisjon (serienivå IV)

1966-1968: 5.divisjon (serienivå V)

1969: 4.divisjon (serienivå IV)

1970-1971: 3.divisjon (serienivå III)

1972-1978: 4.divisjon (serienivå IV)

1979: 3.divisjon (serienivå III)

1980: 4.divisjon (serienivå IV)

1981-1997: 3.divisjon (fra 1991 het dette 2.divisjon) (serienivå III)

1998-2001: 1.divisjon (serienivå II)

2002-: 2.divisjon (serienivå III)

Referanser

Eksterne lenker
 

Fotballag i Oslo
Fotballag etablert i 1913
Kjelsås
Sport i bydel Nordre Aker